Jagluiperdwyfie terug in RietvleiNjozi is Sondagoggend in die Rietvlei-natuurreservaat afgeneem. (Foto: Verskaf) Die jagluiperdwyfie wat vroeër die week glo uit die Rietvlei-natuurreservaat in Pretoria ontsnap het, is Sondagoggend weer in die reservaat gewaar. “Njozi is vanoggend in die reservaat afgeneem waar sy probeer om ŉ blesbok te vang,” het Dana Wannenburg, burgemeesterskomiteelid vir omgewings- en landboubestuur in die Tshwane-metroraad, gesê. Daar is vroeër die week berig dat Njozi glo Dinsdag uit die reservaat ontsnap het. Die Tshwane-metro het toe gesê sy het vermoedelik deur ŉ gat onder ŉ heining – wat deur kleiner diere gegrawe is – uitgekom. Die eienaar van die aangrensende eiendom het die jagluiperd glo vroeër vandeesweek opgemerk en dadelik die bestuur van die Rietvlei-natuurreservaat in kennis gestel. “Dit blyk dat sy self terug na die reservaat toe gekom het. Ons wil graag almal bedank wat die week gehelp het om na haar te soek,” het Wannenburg gesê. Njozi is vroeër met behulp van die Trust vir Bedreigde Spesies (EWT) se jagluiperd-uitbreidingsprojek by Rietvlei hervestig.